Poliisi on tapauksen suhteen niukkasanainen, sillä myös epäillyt ovat alaikäisiä.

Poliisi tutkii taas uutta lapseen kohdistunutta seksuaalirikosjuttua Helsingissä. Pete Anikari

Helsingin poliisi tutkii lapseen kohdistunutta törkeää raiskausta ja törkeää lapsen seksuaalista hyväksikäyttöä.

Tutkinnanjohtaja, rikoskomisario Marko Forss kertoo, että tapauksessa on yksi asianomistaja.

Hänen mukaansa myös epäillyt ovat alaikäisiä, ja rikosten epäillään tapahtuneen loppuvuodesta 2018. Tapaus ei Forssin mukaan liity mitenkään Helsingin Roihuvuoressa tammikuussa ilmi tulleeseen seksuaalirikostapaukseen.

Forss kertoo, ettei voi kommentoida tässä vaiheessa epäiltyjen tai uhrin tarkkaa ikää tai sitä, ovatko uhri ja epäillyt tunteneet toisensa entuudestaan.

Rikosnimikkeestä päätellen uhri on kuitenkin alle 16-vuotias.

Iltalehden tietojen mukaan epäiltyjä on kolme, ja he ovat kaikki syntyneet 2000-luvun alussa.

Yksi epäillyistä on jo lähes täysi-ikäinen ja kaksi muuta hieman nuorempia.

Asiasta kertoi ensin MTV.